Domáce pestovanie hlivy ustricovej je pomerne jednoduché, pretože ide o adaptívny a odolný druh. Stačí hubám vytvoriť vhodné podmienky, aby mohli dobre rásť, a potom si už môžete užívať ich plody. K dispozícii navyše máte niekoľko rôznych spôsobov, ako hlivu pestovať. Zatiaľ čo niektorí dávajú prednosť pestovaniu hlivy ustricovej vo vreciach, iní nedajú dopustiť na pestovanie hlivy na pni alebo na polene a ďalší zase skúšajú pestovanie hlivy v garáži alebo na balkóne.